FI Euroopan unionin virallinen lehti CE 78/278

(2004/C 78 E/0279)

KIRJALLINEN KYSYMYS E-3395/03

esittäjä(t): Olivier Dupuis (NI) komissiolle

(17. marraskuuta 2003)

Aihe: Kosovon asukkaiden liikkumisvapaus Euroopan unionin alueella ja Kosovon lopullinen asema

Yhteisön lainsäädännössä ei ole Kosovon asukkaille tarkoitettuja oikeudellisia välineitä, jotka antaisivat heille mahdollisuuden muuttaa lyhyeksi tai pidemmäksi ajaksi unionin jäsenvaltioiden alueelle työnhakuun. (”The Western Balkans and the European Union: Liberalising Movement of Persons”, ILPA, Immigration Law Practioners' Association, Yhdistynyt kuningaskunta, maaliskuu 2003). Tämän vuoksi massatyöttömyyden synnyttämälle ”ruutitynnyrille” ei ole odotettavissa ratkaisua lähiaikoina.

YK:n pääsihteerin Kosovon erityisedustaja Michael Steiner on sanonut tähän liittyen, että Kosovon tähtitieteelliset työttömyysluvut ja riipaiseva köyhyys ovat esteenä kestävän rauhan kehitykselle alueella (SRSG, 2002).

Tunnettu Balkan-asiantuntija Misha Glenny on sanonut, että olisi löydettävä mahdollisimman nopeasti keino poistaa hallitusti painostus, joka on kasvanut Kosovossa vuodesta 1999 lähtien, sillä vaarana on tilanteen räjähtäminen. (Guardian, 9. syyskuuta 2003).

Koska Kosovon lopullinen perustuslaillinen asema on valitettavasti vielä epäselvä, ulkopuolelta tulevat investoinnit eivät ole Kosovossa mahdollisia. Omistusoikeuksiin liittyvä lainsäädäntö on sekavaa, joten EU ja YK ovat umpikujassa. Tämä on tuorein esimerkki lainsäädännöllisistä vaikeuksista. (Institute of War and Peace Reporting, lokakuu 2003). Nämä tekijät sekä selvästi heikentyneet mahdollisuudet löytää työtä Euroopan unionista ovat vieneet Kosovon kurjuuteen. Tätä taustaa vasten Euroopan parlamentin 5. kesäkuuta 2003 antama päätöslauselma, jossa parlamentti esittää huolensa läntisen Balkanin taloudellisesta ja sosiaalisesta tilasta ja pyytää asettamaan viisumipakon poistamisen etusijalle, on erityisesti Kosovon kannalta tärkeä.

Millaisia ehdotuksia komissiolla on viisumipakon poistamiseksi heikentyneen ja sodan koetteleman maan kansalaisilta? Mitä komissio ehdottaa Kosovon lopulliseksi perustuslailliseksi asemaksi?

Chris Pattenin komission puolesta antama vastaus

(21. tammikuuta 2004)

Kosovo on kesäkuusta 1999 ollut Yhdistyneiden Kansakuntien väliaikaisessa hallinnossa YK:n turvallisuusneuvoston päätöslauselman 1244 mukaisesti.

(Lyhytaikaista oleskelua varten myönnettävistä) Schengen-viisumeista todettakoon, että viisumipakkoa sovelletaan Kroatiaa lukuun ottamatta kaikkien kyseisen alueen maiden kansalaisiin neuvoston asetuksen (EY) N:o 539/2001 mukaisesti. Olisi huomattava, että lyhytaikaista oleskelua varten myönnettäviä Schengen-viisumeita ei myönnetä Schengen-valtioihin muuttamista varten. Kosovon kansalaiset, joilla on YK:n Kosovon-operaation antama matkustusasiakirja (joka on kaikkien Schengen-maiden hyväksymä asiakirja), voivat hakea Schengen-viisumia lyhytaikaista oleskelua varten. Schengen-viisumin saadakseen heidän on täytettävä kaikki yhteisön säännöstön (erityisesti yhteisen konsuliohjeiston osaan III sisältyvät) asiaa koskevat edellytykset.

Kysymyksessä mainittu mahdollisuus muuttaa unionin jäsenvaltioiden alueelle työntekotarkoituksessa edellyttää työlupaa. Komissio on tehnyt esityksen (direktiiviksi) kolmansien maiden kansalaisten maahantulon ja oleskelun edellytyksistä palkkatyötä tai itsenäistä ammatinharjoittamista varten. Kyseinen luonnos on edelleen neuvoston käsittelyssä. Tällä hetkellä jäsenvaltiot voivat yksin päättää kolmansien maiden kansalaisten työlupien myöntämisen edellytyksistä (lukuun ottamatta erityistapauksia esimerkiksi silloin, kun kolmannen maan kansalainen on perheen yhdistämisen oikeuttaan käyttävän unionin kansalaisen perheenjäsen).

Kosovon lopullista perustuslaillisesta asemasta mainittakoon, että kansainvälisen yhteisön strategiana on Yhdistyneiden Kansakuntien standards before status -periaate, jonka mukaan maan on täytettävä tietyt vaatimukset ennen kuin sen asema voidaan tunnustaa. Keskustelu lopullisen aseman vahvistamisesta voidaan siis aloittaa vasta, kun Kosovo on täyttänyt tietyt vaatimukset (esim. demokraattisten elinten toiminta, oikeusvaltioperiaate, liikkumisvapaus, siirtymään joutuneiden henkilöiden pysyvä paluu asuinseuduilleen sekä vähemmistöjen oikeudet).

YK:n väliaikaisen siviilihallinnon operaatio Kosovossa (UNMIK) pyrkii parhaillaan kansainvälisen yhteisön ja siis myös Euroopan unionin tuella vahvistamaan toimintasuunnitelman ja aikataulun edellä mainittujen vaatimusten täyttämiselle ja niiden seurannalle. Yhteydenpitoryhmä on tehnyt selväksi, että keskustelut lopullisesta asemasta voitaisiin aloittaa vuoden 2005 puoleenväliin mennessä edellyttäen, että toimintasuunnitelman toteuttamisessa on tuolloin edistytty riittävästi.